
Informatīvais ziņojums “Elektronisko sakaru nozares attīstības plāna 2021. – 2027. gadam starpposma ietekmes izvērtējums”
	Iebildums
Ziņojuma  4.1.1. apakšsadaļas "Īstenotā politika, pasākumi un darbības" iekļautās 2. tabulas "1. rīcības virziens “Savienojamības paziņojumam atbilstošas platjoslas elektronisko sakaru infrastruktūras attīstīšana” pasākumam Nr. 1.4. "Tehniskās palīdzības mehānismi, tostarp platjoslas kompetences centra darbības attīstība Latvijā, ar kuriem stiprina vietējo ieinteresēto personu spējas un konsultē projektu virzītājus" pie finansējuma avota norādīts, ka indikatīvi nepieciešams valsts budžeta finansējums 100 tūkst. EUR gadā, vienlaikus sadaļā "Informācija par izpildi" norādīts, ka pasākums nav līdz šim īstenots, jo valsts budžeta likumprojekta sagatavošanas procesā nav piešķirts finansējums. Vēršam uzmanību, ka likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” sagatavošanas ietvaros valdības politiskās diskusijas par valsts budžeta likumprojektā iekļaujamiem izdevumiem ir noslēgušās un Ministru kabineta 22.09.2025. sēdē (prot. Nr.38 1.§) izskatīts un atbalstīts informatīvais ziņojums “Par valsts budžeta likumprojektā  iekļaujamiem prioritārajiem pasākumiem 2026., 2027. un 2028. gadam”, ar kuru atbalstīti jauni izdevumi un izdevumus kompensējoši pasākumi, kas tai skaitā rasti, izpildot valdības dotos uzdevumus par nepieciešamību veikt publiskā sektora efektivizācijas un vispārējās valdības izdevumu samazinājumu (MK 13.05.2025. sēdes prot. Nr.19 50. § 7.punkts). Attiecīgi ar Ministru kabineta 22.09.2025. sēdē pieņemtajiem lēmumiem nozaru ministrijām ir aprēķināts un apstiprināts maksimāli pieļaujamo valsts budžeta izdevumu apjoms 2026., 2027. un 2028. gadam. Ņemot vērā iepriekš minēto, pasākums Nr. 1.4.  ir jāīsteno Satiksmes ministrijas esošo budžeta ietvaros, līdz ar to lūdzam pārskatīt un precizēt sniegto informāciju.

	Iebildums
Lūdzam ziņojuma 4.1.1. apakšsadaļas 2. tabulas pasākumam Nr. 1.5. plānotajam darbības rezultātam Nr. 2. "Iesniegts MK informatīvais ziņojums par risinājumiem nepieciešamā iztrūkstošā finansējuma piesaistei platjoslas attīstībai" aizpildīt aili "Plānotais finansējums  (milj. EUR) un tā avots/Faktiskais finansējums (EUR), tā avots".

Vēršam uzmanību, ka Kohēzijas politikas programmas 2021.-2027. gadam 1.4.1. specifiskā atbalsta mērķa “Uzlabot digitālo savienotību" (turpmāk - 1.4.1.SAM) ietvaros šobrīd tiek īstenots tikai 1.4.1.4. pasākums "Vienotā kiberdrošības infrastruktūra", citi 1.4.1.SAM pasākumi vairs nav plānoti. Savukārt Atveseļošanas un noturības mehānisma plāna ietvaros sakaru jomā tiek īstenota tikai viena 2.4.1.2.i. investīcija "Platjoslas jeb ļoti augstas veiktspējas tīklu “pēdējās jūdzes” infrastruktūras attīstība". Tādējādi, lai neradītu nekorektas interpretācijas riskus, lūdzam precizēt ziņojuma projektā iekļautās tabulas, izņemot informāciju par pasākumiem un investīcijām, kuras vairs nav plānotas, minēto informāciju iekļaujot, piemēram, ziņojuma tekstā vai izveidojot atsevišķu tabulu kolonu. Līdzīgi lūdzam pārskatīt un precizēt 2. sadaļā "Kopsavilkums" iekļauto informāciju, atsevišķi norādot pašreiz īstenošanā esošo pasākumu un investīciju un programmas, kuras vairs netiek plānotas.

Norādām, ka informatīvā ziņojuma 20. lpp. minētā atsauce "likumprojekta par valsts budžetu kārtējam gadam un likumprojekta par vidēja termiņa budžeta ietvaru" nav korekta, ņemot vērā, ka 2022. gada 3. novembrī stājās spēkā grozījumi Likumā par budžeta un finanšu vadību, paredzot, ka turpmāk vidēja termiņa budžeta ietvara likumprojektu un gadskārtējā valsts budžeta likumprojektu sagatavo kā vienu likumprojektu.

